Polisie soek glo ook Krejcir se seun | Maroela Media
Nadezda die ma van Radovan Krejcir, Vrydag in die hof voor Krejcir se vrou in hegtenis geneem is. Foto: SAPA
Die Palm Ridge-landdroshof in Johannesburg het Vrydag gehoor dat die polisie ook op soek is na die Radovan Krejcir se seun. Krejcir se vrou, Katerina Krejcirova, is Vrydag by dieselfde hof in hegtenis geneem.
Krejcirova was by die hof om haar man in sy derde aansoek om borgtog te ondersteun. Haar inhegtenisneming het hofverrigtinge vertraag. Krejcir het aan die hof gesê sy prokureurs het hom meegedeel van sy vrou se inhegtenisname en dat die polisie nou op soek is na sy seun, Dennis (21). Dit is nog nie bekend waarvoor Dennis gesoek word nie.
"Krejcirova word aangehou in verband met 'n beweerde gesteelde motor wat by die egpaar se Vaal-eiendom opgespoor is," het Piet du Plessis, Krejcir se prokureur, gesê. Du Plessis het die inhegtenisname as "kwaadwillig" beskryf. Sy is deur vier swaargewapende polisiebeamptes van die hof se perseel af begelei.
Krejcir voer aan as sy borgtog nie toegestaan word nie, daar niemand sal wees om na hul vierjarige seun om te sien nie. Sy vrou gaan eers Maandag in die hof verskyn om aansoek te doen om borgtog. Slegs Krejcir se bejaarde ma het ná Krejcirova se inhegtenisname hom in die hof ondersteun.
Radovan Krejcir Vrydag in die hof. Foto: Sapa
Volgens Krejcir is sy ma nie geskik om na hul vierjarige seun om te sien nie, aangesien sy nie Engels kan praat nie. Sy het glo onlangs 'n hartaanval gehad en ook haar rug beseer.
Staatsaanklaer Louis Mashian het uitgewys dat Krejcir in 'n vorige verklaring aan die hof gesê het dat hy huishulpe, veiligheidswagte en 'n kok by sy huis het.
Krejcir is in November op aanklag van ontvoering en poging tot moord in hegtenis geneem.
Hy staan saam met Siboniso Miya, Desai Luphondo en ao. Samuel Modise Maropeng, George Jeff Nthoroane en Ian Jan Mofokeng tereg op aanklagte van ontvoering en poging tot moord. Hulle het glo in Junie 2013 die broer van 'n man, wat met 25kg tik verdwyn het, ontvoer en aangerand. Die man, slegs bekend as "Doctor", sou hulle glo help om die dwelms uit die land te smokkel. Die mans word daarvan verdink dat die hulle die man by Krejcir se Money Point-besigheid in Bedfordview in Johannesburg vir vier dae lank aangehou en hom aangerand het. – SAPA